Haridwar

Haridwar (IAST: Haridvāra)  (dahulu dikenali sebagai Mayapuri) ialah sebuah bandar dan majlis perbandaran dalam daerah Haridwar, Uttarakhand, India. Ia terletak 263 km dari New Delhi, di tebing kanan sungai Ganga, di kaki bukit Siwalik dalam daerah Saharanpur, Uttaranchal. Dengan jumlah penduduk sebanyak 228,832 pada tahun 2011, ia merupakan bandar kedua terbesar di negeri tersebut dan yang terbesar di daerah itu. 

Haridwar (bermaksud "pintu masuk kepada [Tuhan] Hari") juga dieja sebagai Haradwar atau Hardwar, merupakan salah satu tempat ziarah Hindu paling terkenal yang terletak di tepi sungai Ganga. Ia dianggap sebagai pintu masuk kepada dua tempat suci di Himalaya, iaitu Badrinath dan Kedarnath, yang masing-masing berkaitan dengan dewa Hari (Vishnu) dan Hara (Shiva). Oleh itu, tempat ini dinamakan Haridwar atau Haradwar.Swami Harshananda, A Concise Encyclopaedia of Hinduism 

Kawasan Haridwar yang lebih luas merangkumi Haridwar sendiri, Mayapuri, Kanakhala, Jwalapur dan Bhimagoud, iaitu kawasan-kawasan di sekitarnya. Rishikesh, terletak 40 km dari Haridwar, merupakan tempat tinggal ramai sami yang mendirikan asrama pertapaan dan mengamalkan kehidupan rohani serta pengajian spiritual.

 Kepentingan 
Menurut pelbagai teks purana, Haridwar merupakan salah satu daripada tujuh tempat ziarah paling suci dalam agama Hindu, dan dahulunya dikenali sebagai Mayapuri. Di sinilah Sati, isteri kepada Tuhan Shiva, meninggalkan tubuhnya melalui yoga semasa upacara korban yang dilakukan oleh bapanya, Daksha. Tokoh-tokoh suci seperti Kapila, Bharadvaja dan Sanatkumara pernah menetap di sini. Arjuna dan Bhima, wira daripada kisah Mahabharata, juga pernah melawat tempat ini.

Tarikan utama di Haridwar ialah Brahmakund, tempat di mana para penganut Hindu mandi di sungai Ganga. Terdapat juga sebuah kuil dewi sungai yang dikenali sebagai Pracina-Ganga-Mandir, dan upacara aarti yang dilakukan pada waktu senja sangat mengagumkan, dengan ratusan pelita minyak dihanyutkan di atas sungai oleh para penganut. Di sinilah juga para penganut Hindu mandi semasa Kumbha Mela, yang diadakan setiap 12 tahun sekali apabila planet Musytari (Jupiter) memasuki buruj Aries.

Tempat mandi di Kushavarta adalah lokasi di mana para penganut Hindu melakukan upacara persembahan pinda (bebola nasi) untuk roh nenek moyang mereka.

Tempat-tempat suci lain yang penting untuk dikunjungi oleh para jemaah termasuk Kuil Bilvakeshwar, kolam Kanakhala, kolam Saptadhara, kuil-kuil seperti Shravananath, Vishnupada, Ishwara, Ganapati, Candika, Gaurishankar, dan Daksheshwar, serta Ashrama Saptarishi.

 Lagenda 
Menurut lagenda, di Haridwar-lah dewi Ganga turun ke bumi apabila Dewa Shiva melepaskan sungai itu daripada juraian rambutnya. Sungai Ganga, selepas mengalir sejauh 253 kilometer dari punca asalnya di Gaumukh, di pinggir Glasier Gangotri, memasuki Dataran Ganga (Gangetic Plain) buat kali pertama di Haridwar. Ini memberikan bandar itu nama kuno “Gangadwara”, iaitu “Pintu Ganga”.

Dalam kitab-kitab suci, Haridwar juga dikenali sebagai Kapilasthana, Gangadvara dan Mayapuri. Ia juga merupakan pintu masuk ke Char Dham — empat pusat ziarah utama di Uttarakhand: Badrinath, Kedarnath, Gangotri, dan Yamunotri.

Dalam seni lukisan abad ke-18, Gangadhara (Shiva sebagai pemegang Ganga) digambarkan bersama Parvati, Bhagiratha, dan lembu Nandi yang menyaksikan penurunan Ganga ke bumi.

Dalam Mahabharata, Vana Parva: Tirthayatra Parva: Seksyen XC, Yudhishthira diberitahu oleh resi Dhaumya tentang tempat-tempat suci (tirtha) di India. Dalam teks itu, Gangadwara (Haridwar) dan Kankhal turut disebut. Dikatakan juga bahawa resi Agastya melakukan penebusan dosa (tapasya) di tempat ini bersama isterinya, Lopamudra, puteri dari Vidharba.

Resi Kapila juga dikatakan mempunyai sebuah ashram di sini, menjadikan Haridwar dikenali sebagai Kapilasthana pada zaman purba.

Raja lagenda Bhagiratha, cicit kepada Raja Sagara dari keturunan Surya (Suryavamsa) dan nenek moyang kepada Rama, dikatakan telah membawa sungai Ganga turun dari syurga selepas bertahun-tahun bertapa di zaman Satya Yuga demi menyelamatkan 60,000 nenek moyangnya daripada sumpahan Resi Kapila. Tradisi ini masih diteruskan oleh ramai penganut Hindu yang membawa abu si mati ke Haridwar, dengan harapan roh mereka akan diselamatkan.

Tuhan Vishnu dikatakan telah meninggalkan cap tapaknya pada sebuah batu di dinding atas Har Ki Pauri, tempat di mana air sungai Ganga sentiasa menyentuhnya.

 Sejarah 
Secara sejarah, Haridwar pernah berada di bawah pemerintahan Empayar Maurya (322–185 SM), kemudian di bawah Empayar Kushan (sekitar abad ke-1 hingga ke-3 M). Penemuan arkeologi menunjukkan budaya terrakota telah wujud di kawasan ini antara 1700 SM hingga 1200 SM.

Catatan moden pertama mengenai Haridwar ditemui dalam tulisan pelancong China, Huan Tsang, yang melawat India pada tahun 629 M ketika pemerintahan Raja Harshavardhana (590–647 M). Beliau merujuk kepada Haridwar sebagai “Mo-yu-lo”, yang tinggalannya masih boleh dilihat di Mayapur, sedikit ke selatan dari bandar moden. Di kawasan itu terdapat runtuhan kota dan tiga buah kuil yang dihiasi dengan arca batu yang rosak. Beliau juga menyebut adanya sebuah kuil di utara Mo-yu-lo yang dipanggil “Gangadvara” – Pintu Ganga.

Haridwar telah berada di bawah pemerintahan Kesultanan Delhi pada tahun 1206.

Pada 13 Januari 1399, bandar ini juga ditawan oleh penakluk Asia Tengah, Timur Lang (1336–1405).

Semasa lawatannya ke Haridwar, Guru pertama dalam agama Sikh, Guru Nanak (1469–1539), telah mandi di ‘Kushawart Ghat’. Di sinilah berlaku peristiwa terkenal "menyiram tanaman", yang dikenang hingga hari ini. Lawatan beliau ini diperingati melalui pembinaan sebuah gurudwara yang dikenali sebagai Gurudwara Nanakwara. Menurut dua Janamsakhi Sikh, lawatan ini berlaku pada hari Baisakhi tahun 1504 Masihi. Beliau turut melawat Kankhal dalam perjalanannya ke Kotdwara di kawasan Garhwal.

Pandas (pendeta keluarga) di Haridwar terkenal dengan menyimpan rekod salasilah kebanyakan masyarakat Hindu. Rekod ini dikenali sebagai Vahis, yang dikemaskini setiap kali kunjungan dilakukan ke bandar ini dan mengandungi silsilah keluarga yang luas bagi penduduk di India Utara.

Pada abad ke-16, Haridwar berada di bawah pemerintahan Empayar Mughal. Dalam karya Ain-e-Akbari yang ditulis oleh Abul Fazal semasa pemerintahan Maharaja Akbar, bandar ini dirujuk sebagai "Maya (Mayapur), dikenali sebagai Hardwar di Sungai Ganges", dan disenaraikan sebagai salah satu daripada tujuh bandar suci bagi umat Hindu. Teks tersebut juga menyebut bahawa kawasan itu sepanjang lapan belas kos (sekitar 36 km), dan sejumlah besar jemaah akan berkumpul pada 10 haribulan dalam bulan Chaitra (sekitar Mac/April).

Akbar juga dikatakan meminum air Sungai Ganga yang beliau panggil "air keabadian". Untuk tujuan ini, orang-orang khas ditempatkan di Sorun dan kemudian di Haridwar untuk menghantar air dalam bekas tertutup ke mana sahaja baginda berada.

Semasa zaman Mughal juga, terdapat tempat mencetak duit syiling tembaga milik Akbar di Haridwar. Dikatakan bahawa Raja Man Singh dari Amber telah membangunkan asas bandar Haridwar moden dan merenovasi ghat di Har Ki Pauri. Selepas kematiannya, abunya juga dikatakan dicurahkan ke dalam kolam Brahma Kund.

Thomas Coryat, seorang pengembara Inggeris yang melawat Haridwar semasa pemerintahan Maharaja Jahangir (1596–1627), menyebut bandar ini sebagai "Haridwara", ibu kota kepada Tuhan Shiva.

Dalam teks asal di Wikisumber Inggeris bertajuk Hurdwar, karya S. Prout dengan ilustrasi puisi oleh Letitia Elizabeth Landon, terdapat penjelasan tentang asal-usul nama ini dan kisah mitos mengenai Sungai Ganga. 

 Tempat-tempat Ibadat 
Oleh kerana, Haridwar ialah sebuah tempat yang suci, mengikut undang-undang, penjualan daging, ikan, atau telur adalah dilarang di dalam bandar ini.

Antara tempat-tempat yang menjadi tarikan untuk tujuan ibadat ialah: 

 Har Ki Pauri   Tempat paling suci di Haridwar, terletak di tebing Sungai Ganges. Ribuan orang datang ke sini setiap hari untuk mandi suci, yang dipercayai dapat membersihkan dosa. Di sinilah upacara Ganga Aarti yang terkenal diadakan setiap malam.
 Mansa Devi Temple   Kuil yang didedikasikan kepada Dewi Mansa, dipercayai dapat mengabulkan hajat para penyembah. Ia terletak di atas Bukit Bilwa dan boleh dikunjungi melalui kereta kabel atau dengan mendaki bukit.
 Chandi Devi Temple   Terletak di Bukit Neel Parvat, kuil ini didedikasikan kepada Dewi Chandi. Ia merupakan salah satu daripada Shakti Peetha dan boleh dicapai dengan kereta kabel atau trekking.
 Maya Devi Temple   Salah satu kuil tertua di Haridwar, dipercayai sebagai tempat kelahiran Dewi Maya (jelmaan Shakti). Ia juga dianggap sebagai salah satu daripada 51 Shakti Peetha.
 Daksha Mahadev Temple   Kuil ini dikaitkan dengan kisah purba Raja Daksha dan Tuhan Shiva. Tempat ini penting dalam mitologi Hindu dan sering dikunjungi oleh para penganut Shaivisme.
 Bharat Mata Mandir   Sebuah kuil unik yang tidak hanya untuk ibadat tetapi juga sebagai lambang patriotisme. Ia didedikasikan kepada Bharat Mata (Ibu India) dan mengandungi patung tokoh-tokoh kebangsaan dan arca dewa-dewi Hindu.

 Sapta Rishi Ashram   Terletak di kawasan yang tenang di tebing Ganges, tempat ini dikaitkan dengan tujuh resi (sapta rishi) yang melakukan tapa di sini. Tempat ini sangat sesuai untuk meditasi dan penarikan diri rohani.

 Lihat Juga 

 Kuil Badrinath
 Kuil Kedarnath
 Kuil Amarnath

 Rujukan 
Kategori:Hinduisme
Kategori:Tempat suci Hindu
Kategori:India